Lone Møller (S), 2005-01-13:
Jeg tror bestemt ikke, at vi er uenige i, at lokale tilbud og at spille på alle strenge lokalt er en god ting, men skal jeg forstå det sådan, at det så er medvirkende til, at ministeren, så længe ministeren sidder på den stol, ikke vil medvirke til, at der kommer et landsdækkende tilbud til overvægtige, i det her tilfælde børn og unge?
Er det sådan, jeg skal forstå ministerens svar?
Vi ønsker sådan set at sætte forebyggelse på dagsordenen, og det skal sættes på dagsordenen der, hvor børn og unge – i det her tilfælde, hvor vi snakker om børn og unge – færdes.
Det er i skolen, det er i daginstitutionerne, det er i fritidslivet, og rammen omkring alt det, der foregår der, er kommunen.
Nu skal vi ikke nødvendigvis snakke kommunalreform, men med kommunalreformen giver vi altså kommunerne en stærk tilskyndelse ved at give dem et lovgivningsmæssigt ansvar, men i øvrigt også ved at give dem økonomisk tilskyndelse til at tænke i disse baner, og så understøtter vi det i øvrigt, og det har vi gjort i fællesskab, ved at give kommunerne økonomi til at løfte det her.
Jeg udelukker ikke, at kommunerne over tid skal have mere økonomi til det.
De 73 mio. kr. er et spejlbillede af de penge, der var til rådighed, da vi lavede satspuljeforlig for 2005.
Som årene går, som dagene går, vokser samfundskagen, og da vil der også være mulighed for os for at dedicere flere penge til denne opgave.
Jeg siger bare, at har vi flere ressourcer, så tror jeg, at de er bedre brugt med den strategi, vi har lagt op til, frem for sådan at udvide den automatiske adgang til sygesikringstilskud.
Nu skal jeg ikke forgribe mig på de 23 mia. kr.
Det er der mange der gør dagligt.
Jeg kan sagtens finde pengene inden for sundhedsvæsenets eget budget.
Vi har jo bl.a. penge tilbage fra dengang, vi ændrede medicintilskudsloven, hvor vi sparede penge.
Så vi kunne jo bare bruge nogle af de penge, hvis det er et finansieringsproblem.
Jeg mener så ikke, at det lige nøjagtigt er det, ministeren slår på er det største problem, for det er vel et holdningsmæssigt spørgsmål.
Jeg skal med det samme medgive, at det ikke er nemt at bekæmpe overvægt.
Det er bestemt noget, som mange er optaget af.
Når jeg er lidt optaget af det her forslag, er det, fordi samtlige eksperter giver udtryk for, at alle projekter og alle initiativer er fine – jeg skal overhovedet ikke sige, at nogle af dem ikke er gode nok – men at det, der er behov for, er et landsdækkende initiativ.
Hvis det ikke lige er sygesikringstilskud – vi giver tilskud til lægehjælp, tandlægehjælp, fysioterapi og rygestop, men vi vil ikke give et landsdækkende tilskud til at behandle det største problem, vi næsten har i Danmark, det kan det i hvert fald meget hurtigt blive – vil jeg gerne spørge, om ministeren så kan give mig et bud på, hvordan vi kan komme med et landsdækkende tilbud.
Jeg misunder selvfølgelig fru Lone Møller evnen til at have løsningen på et hvilket som helst problem: et lille initiativ og så er alle problemer løst.
Jeg siger, at vi her står med en problemstilling, som er kompliceret og bred og derfor også skal løses via en bred indsats.
Det er vi godt på vej til.
Der ligger en handlingsplan fra SundM040S33983504KAJE.FM.FM Page 3495 Monday, February 14, 2005
12:41 PM hedsstyrelsen, som vi har fulgt op på med en række initiativer, som jeg nu har redegjort for.
Regeringen har også efter et folketingsvalg, når det nu måtte komme, og hvis regeringen bliver genvalgt, selvfølgelig viljen til fortsat at forfølge det spor.
Det er selvfølgelig ikke gjort med det, vi allerede har gjort.
Der skal gøres mere.
Men det, jeg bare siger – og det er vel der, uenigheden er – er, at jeg tror, at den måde, vi skal dæmme op for det her problem på, først og fremmest er ved at sætte ind med forebyggelse og tværfaglige projekter i nærmiljøerne, der, hvor børnene bor, der, hvor man kan spille på flere strenge på en gang.
Det kan meget vel betyde, at man så lokalt tilrettelægger nogle tilbud, hvor kostvejledning og diætister indgår som en naturlig og integreret del.
Derfor handler det her ikke om penge.
Det her handler sådan set om metodevalg.
Det, jeg siger, er, at havde vi flere ressourcer – og det udelukker jeg da ikke at vi får, vi skal også på et tidspunkt lave en finanslov for 2006 – så ville jeg altså prioritere at bruge de penge, sådan som vi nu har lagt op til at gøre det med de 73 mio. kr., før jeg ville udvide den automatiske adgang til flere tilskud.